《赠觉庵居士》
明代·释通岸

尘踪扰扰世途间，何以先生日掩关。一径野云车马绝，满林华掩桔槔閒。

惟将白业冥真性，不学丹经驻玉颜。挥麈倘容方外侣，论心长傍月中还。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。